జయంతి నటరాజన్

జయంతి నటరాజన్ తమిళనాడు రాష్ట్రానికి చెందిన న్యాయవాది, రాజకీయ నాయకురాలు. ఆమె కాంగ్రెస్ పార్టీ నుండి 4 సార్లు రాజ్యసభకు ఎన్నికై, 1997 నుండి 1998 వరకు  కేంద్రంలోని  ఐ.కె.గుజ్రాల్ మంత్రివర్గంలో బొగ్గు & గనుల శాఖ మంత్రిగా, రెండవసారి 12 జులై 2011 నుండి  20 డిసెంబర్  2013 వరకు మన్మోహన్ సింగ్ మంత్రివర్గంలో కేంద్ర అటవీ & పర్యావరణ శాఖ మంత్రిగా పని చేసింది.

జననం, విద్యాభాస్యం 
జయంతి నటరాజన్ మద్రాసులో డాక్టర్ సిఆర్ సుందరరాజన్, రుక్మిణి సుందరరాజన్ దంపతులకు1954 జూన్ 7న జన్మించింది. ఆమె ప్రముఖ సామాజిక కార్యకర్త సరోజినీ వరదప్పన్ మేనకోడలు మరియు కాంగ్రెస్ రాజకీయ నాయకుడు, 1963 - 1967 తమిళనాడు ముఖ్యమంత్రిగా పని చేసిన ఎం. భక్తవత్సలం మనవరాలు. జయంతి ఎల్‌ఎల్‌బీ పూర్తి చేసి న్యాయవాదిగా ప్రాక్టీస్ మొదలు పెట్టింది.

రాజకీయ జీవితం
జయంతి నటరాజన్ 1980వ దశకంలో కాంగ్రెస్ పార్టీ ద్వారా రాజకీయ జీవితం ప్రారంభించి 1986లో మొదటిసారి రాజ్యసభ సభ్యురాలిగా, 1992లో రెండోసారి రాజ్యసభకు ఎన్నికైంది. ఆమె 1997లో పీవీ నరసింహారావుపై అసంతృప్తితో పార్టీని వీడి జీకే మూపనార్ ఆధ్వర్యంలో తమిళ మానిల కాంగ్రెస్‌ను స్థాపించి రాజ్యసభకు రాజీనామా చేసి 1997లో టీఎంసీ తరపున తిరిగి రాజ్యసభ సభ్యురాలిగా ఎన్నికైంది. జయంతి తరువాత కేంద్రంలో యునైటెడ్ ఫ్రంట్ ప్రభుత్వంలో భాగమై  1997లో కేంద్ర బొగ్గు, పౌర విమానయాన మరియు పార్లమెంటరీ వ్యవహారాల శాఖ సహాయ మంత్రిగా పని చేసింది.

జయంతి నటరాజన్  జీకే మూపనార్ మరణాంతరం తమిళ మానిల కాంగ్రెస్‌ను కాంగ్రెస్ పార్టీలో విలీనం చేశారు. ఆమె తరువాత కాంగ్రెస్ అధికార ప్రథినిగా నియమితురాలైంది. జయంతి  2011 జులై 12 నుండి 2013 డిసెంబర్ 20 వరకు పర్యావరణ మరియు అటవీ శాఖ సహాయ మంత్రిగా (స్వతంత్ర బాధ్యత) పని చేసి కాంగ్రెస్ అధ్యక్షురాలు సోనియాగాంధీ నుంచి వచ్చిన సూచనల ప్రకారమే ఆమె పార్టీ కోసం పనిచేసేందుకు మంత్రి పదవికి రాజీనామా చేసింది.

మూలాలు

1954 జననాలు
భారత జాతీయ కాంగ్రెస్ నాయకులు
తమిళనాడు రాజకీయ నాయకులు